钦定古今图书集成/明伦汇编/氏族典/第413卷 > 《杜氏祠谱序》明·徐标
## 钦定古今图书集成/明伦汇编/氏族典/第413卷 > 《杜氏祠谱序》明·徐标

尧舜之道，尽于孝弟。有子曰：“孝弟也者，其为仁之本
与？”《大学传》谓：“君子不出家而成教于国。”《孟子》曰：“人人
亲其亲，长其长，而天下平。”千古之王道民风，千古之
人心人性也。人性皆善，能以仁礼存心，则为法天下，
可传后世。圣贤几希之统，岂有异哉？《易》云：“父父子子，
兄兄弟弟，夫夫妇妇，而家道正。正家而天下定矣。”慨
自人心不古，真性浇漓，机变相蒙，贪残相御，人与人
相习，家与家相阅，恶睹孝友忠信三代之遗轨哉？彭
城郑集诸杜孝弟世其家，如无怀氏之民，人皆仰之。
瓜瓞绵绵，子孙派衍，异井迁乔，不无散逸，恐渐以成
疏矣。养廉、蕴璋、蕴玺辈乃集族党，鸠材庀工，修奉先
祠，岁时伏腊，烝尝虔祀，没存昭穆，秩秩有礼，老者、幼
者、贵者、贱者、富者、贫者、贤者、愚者，燕好一堂，宛如张
公艺同居九世。乃以编次《家乘》，讲明圣谕，劝善诫恶，
砥砺规瑱。其君子则日进于礼让贤智之域，其小人
亦不至有放辟邪侈之行。故子姓虽繁，出入以度，不
闻有犯义犯刑为宗族累者。则亲亲长长，敦所本也。
腃兹芸芸者众，谁无祖先，谁无亲长，谁心谁性，不可
为尧舜。使天下人人，心诸杜之心，事诸杜之事，各祀
其先，各亲其亲，各长其长，各存心养性，以求不愧于
宗族，又何患天下之不平乎？吾深嘉尚之，额其门曰
《孝友世家》，题其谱曰《三代遗风》。复弁数言于简首，愿
诸杜守此勿替也。